મુરુગનાથમે પોતે બનાવેલા સેનેટરી પેડની માહિતી ગામડે ગામડે પહોંચાડવાનું ચાલુ કર્યું. કપડાં કે છાપાંના બદલે પેડ વાપરવા મહિલાઓને જાગૃત કરી, તેમણે બનાવેલા પેડ બજારમાં મળતાં બ્રાન્ડેડ પેડ કરતાં ત્રણગણા ઓછા ખર્ચમાં પડતા હતા. ૨૦૦૬માં ચેન્નાઈના આઈ. આઈ. ટી.માં ડેમો કર્યો અને સૂચનો માગ્યાં. આ રીતે તેમણે પેડનું ધીમેધીમે ઉત્પાદન ચાલુ કર્યું. તેમની પેડ બનાવવાના મશીનની શોધને ‘નેશનલ ઈનોવેશન ફાઉન્ડેશન ગ્રાસટ્સ ટેક્નોલોજિકલ ઈનોવેશન ઍવૉર્ડ’ મળ્યો, તેનાથી તેમનો આત્મવિશ્ર્વાસ વધ્યો અને ફંડ ઊભું કરવાનું ચાલુ કર્યું. તેમને ફંડ સારું મળ્યું અને તેમાંથી કોઈમ્બતૂરમાં જયાશ્રી ઇન્ડસ્ટ્રીઝ સ્થાપી, જેમાં તેમણે સંખ્યાબંધ પેડનું ઉત્પાદન કરી સસ્તા દરથી ભારતનાં ગામડાંઓની મહિલાઓ સુધી પહોંચાડવાનું ચાલુ કર્યું. એનાથી પણ આગળ, પેડ બનાવવાનાં મશીનો પણ તેમણે ગામડાંઓમાં મહિલા મંડળીઓને પહોંચાડ્યાં અને અનેક મહિલાઓ મશીનનો ઉપયોગ કરીને પેડ બનાવીને વેચતી થઈ. અનેક મહિલાઓ પગભર બની.